На основу члана 67. став 2. Закона о одбрани („Службени гласник РС”, број 116/07) и члана 43. став 1. Закона о Влади („Службени гласник РС”, бр. 55/05, 71/05 – исправка, 101/07 и 65/08),

Влада доноси

**ОДЛУКУ**

**о објектима од посебног значаја за одбрану**

„Службени гласник РС“, број 112 од10. децембра 2008.

1. Овом одлуком одређују се објекти од посебног значаја за одбрану Републике Србије.

2. Врсте објеката од посебног значаја за одбрану у смислу ове одлуке су:

а) објекти у којима су смештени велики техничко-технолошки системи, у складу са актом о одређивању великих техничких система од значаја за одбрану;

б) објекти у којима се производе предмети од значаја за одбрану, и то:

– објекти за производњу и ремонт предмета наоружања и војне опреме и објекти других привредних друштава, правних лица и предузетника који су оспособљени за производњу предмета наоружања и војне опреме,

– објекти и постројења за производњу и ремонт опреме за потребе цивилне заштите и Службе осматрања, обавештавања и узбуњивања,

– објекти за производњу производа црне и обојене металургије,

– објекти за градњу и ремонт авиона и авионске опреме,

– објекти за градњу и ремонт бродова и бродске опреме,

– објекти за производњу и ремонт мотора, шинских возила, друмских моторних возила и трактора,

– објекти за производњу електричних машина и апарата,

– објекти за производњу базних хемијских производа,

– објекти за производњу цемента,

– објекти за прераду каучука,

– објекти за производњу прехрамбених производа, дневног капацитета 10 t и више,

– објекти графичких делатности – штампарије, за производњу и прераду папира,

– млинови за жито и други објекти за прераду прехрамбених производа, дневног капацитета 10 т и више,

– хидроелектране и термоелектране,

– топлане капацитета 10 МW и већег,

– мелиорације, регулације и заштитни насипи у захвату насеља,

– бране преко 5 м висине и бране за акумулације од 30.000 m³ и веће,

– објекти са инсталацијама за производњу и прераду течних горива и гасова свих капацитета,

– објекти у којима се производе и користе нуклеарне сировине и нуклеарна енергија,

– рудници угља с површинском и јамском експлоатацијом, сушаре за сушење лигнита и рудници олова, цинка и бакра,

– објекти за производњу лекова и других фармацеутских средстава;

в) објекти у којима се складиште или чувају предмети од значаја за одбрану, и то:

– складишта и пумпне станице за течна горива и гасове свих капацитета,

– складишта, силоси и хладњаче за прехрамбене производе и складишта за сталне и тржишне робне резерве, капацитета преко 2.000 m³,

– стална складишта експлозивних, запаљивих и отровних материјала, капацитета 1000 кг и више,

– складишта за све врсте предмета наоружања и војне опреме,

– стална складишта за све врсте опреме цивилне заштите и Службе осматрања, обавештавања и узбуњивања;

г) објекти у којима се врше услуге за потребе одбране, и то:

– међумесни и месни телекомуникациони стални кабловски водови (ваздушни, подземни, подводни и опрема и уређаји за рад на њима),

– бежични телекомуникациони уређаји за све врсте веза,

– радио-базне станице за мобилну телефонију,

– зграде и делови зграда намењени телекомуникацијама и везама,

– објекти и уређаји радио-дифузног и телевизијског система,

– навигациони системи и објекти који у унутрашњој пловидби и ваздушном саобраћају служе у навигационе сврхе,

– бродови унутрашње пловидбе, технички пловни објекти унутрашње пловидбе и скеле,

– болнице са 100 болесничких постеља и више и објекти здравствених организација,

– велики информациони системи који садрже и обрађују податке од значаја за одбрану земље,

– водоводи на свим објектима за захватање и пречишћавање вода, као и резервоари и каптирани извори капацитета преко 1000 литара воде у минути,

– канализација капацитета за 20.000 становника и више;

д) одређени инфраструктурни објекти, и то:

– државни путеви I и II реда, општински путеви, некатегорисани путеви и улице преко 5 km,

– јавна железничка инфраструктура, индустријска железница и метрои,

– путни објекти на прузи (мостови, надвожњаци, подвожњаци, вијадукти, аквадукти, пропусти, тунели, галерије, потпорни и обложни зидови и сл.) дужине више од 10 m,

– објекти на вештачким пловним путевима, луке, пристаништа и пристани на дубинама већим од 2 m,

– далеководи, трансформаторске станице и расклопна постројења у систему далековода напона 35 kV и већег,

– нафтоводи и гасоводи свих капацитета;

ђ) објекти у којима је седиште државних органа и организација образованих у складу са законом;

е) објекти у којима је седиште правног лица које је одређено актом надлежног органа као правно лице од посебног значаја за одбрану;

ж) склоништа и други јавни објекти намењени за заштиту људи и материјалних добара и заштиту животне средине.

3. Приликом стандардизације и типизације објеката из тачке 2. ове одлуке, орган надлежан за стандардизацију и типизацију дужан је да их прилагоди потребама одбране земље и претходно прибави сагласност Министарства одбране.

4. Безбедност објеката од посебног значаја обухвата организовање и спровођење мера за њихову заштиту од оштећења или уништења, односно откривања тајних података о објектима или самих објеката – локација.

Мере заштите објеката од посебног значаја за одбрану одредиће се посебним прописом, у складу са законом.

5. На предлог надлежних министарстава и великих техничко-технолошких система, министар одбране доноси решење о појединачим објектима или деловима објеката од посебног значаја за одбрану.

Евиденцију о објектима од посебног значаја води Министарство одбране.

Решење из става 1. донеће се  у року од 90 дана од дана ступања на снагу ове одлуке.

6. Ова одлука ступа на снагу осмог дана од дана објављивања у „Службеном гласнику Републике Србије”.

05 број 80-5142/2008-2

У Београду, 6. децембра 2008. године

**Влада**

Први потпредседник Владе –

заменик председника Владе,

**Ивица Дачић**, с.р.